VIL HA VERDIGHET: Han vokste opp på barnehjem på en øy ved Stavanger. - Hvis du har sett filmen Bastøy, så ser du hvordan det var, sier 58-åringen. Foto: ROBERT S. EIK/VG

Kjemper for verdigheten etter oppvekst på barnehjem

LIER/STAVANGER(VG) De to mennene har en ting felles: De ble misbrukt på barnehjemmet kommunen plasserte dem på. Erstatningene de har fått, er helt forskjellige.

Oppdatert 11. september 2015

Artikkelen er over åtte år gammel

Mandag står 58-åringen i retten mot Øvre Eiker kommune som plasserte ham på barnehjem i Stavanger.

- Behandlingen jeg har fått av min hjemkommune er respektløs. Det er ikke pengene som er viktig her. Det er mye viktigere å bli behandlet med respekt. Jeg vil kjempe for alle de som er behandlet like dårlig som meg, sier han.

Bjørn Karlsen opplevde saksbehandlingen som verdig og god. Han fikk mer enn en million kroner i oppreisning og erstatning. 58-åringen fikk 100.000 kroner fra hjemkommunen, i tillegg til billighetserstatningen fra Staten som han fikk i 1997.

Stor forskjell

Lavest utbetaling har tidligere barnehjemsbarn fra Vestby fått. Enkelte har vært helt nede i 10.000 kroner. Gjennomsnittsutbetalingene i blant annet Trondheim og Stavanger har ligget rett under 600.000 kroner.

Så stor er forskjellen på erstatningsoppgjørene som Stortinget vedtok å overlate til kommunene.

- 70 prosent av Norges befolkning bor i en kommune som valgte samme modell som Stavanger kommune. Det har vært en god prosess. Resten av kommunene har valgt egne modeller eller har ikke hatt noen erstatningsordning i det hele tatt, sier Kai Stene som var leder for «Prosjekt Oppreisning».

Han tror 58-åringens sak kan ende i Menneskerettighetsdomstolen i Strasbourg og skape presedens for barnehjemsbarn i kommuner som fortsatt ikke har noen erstatningsordning.

- Han sak kan også få konsekvenser for allerede gjennomførte oppgjør, mener Stene.

-Strider mot grunnleggende prinsipper

Advokat Tor Edmund Vats fra advokatfirmaet Per Inge Jespersen, mener 58-åringen har vært utsatt for en saksbehandling rettsstaten Norge ikke kan leve med.

- Vi skal føre et vitne som har fått en god behandling. Hun har ikke bare fått et erstatningsbeløp, men også verdigheten tilbake. Hun er blitt kalt inn til samtale med ordfører og sosialsjef. Det har brukt av sin tid til å høre på hennes historie. Slik var det ment å skulle fungere. Behandlingen av det tidligere barnehjemsbarnet strider mot grunnleggende prinsipper som skal ivareta enkeltmenneskets rettigheter, sier advokaten.

Kommuneadvokat i Øvre Eiker, Harald Grønli, ønsker ikke å kommentere påstandene.

- Så lenge saken går for retten, har vi valgt ikke å kommentere den, sier han.

Saken fortsetter under bildet...

FORNØYD: Bjørn Karlsen vokste også opp barnehjem i Stavanger. Prosessen med kommunen var positiv og viktig for å få satt et punktum, sier han.Foto: Kent Skibstad / VG



Forstår skuffelsen

Bjørn Karlsen forstår 58-åringens skuffelse.

- Jeg fikk et godt oppgjør som var viktig for meg. Jeg forstår ikke hvorfor enkelte kommuner lager sin egen ordning, i stedet for å følge et opplegg som var bra for oss dette gjaldt. Ved å hale dette ut, knekker kommunen et allerede sårbart menneske, sier han.

58-åringen har vært uføretrygdet i mange år. Oppveksten med misbruk, vanskjøtsel og lite skolegang har gitt alvorlige konsekvenser. Han håper at rettsprosessen han nå starter, vil føre til at Øvre Eiker kommune pålegges å følge Stavanger-modellen.

Publisert: 09.09.12 kl. 22:13 Oppdatert: 11.09.15 kl. 12:47